LISBETH OLI MÕNI sekund hiljem teisel pool autot püsti, valmis võitlema või põgenema. Ta nägi üle kapoti vaenlase pilku ja otsustas otsekohe teise variandi kasuks. Mehe põsk jooksis verd. Enne kui mees jõudis märgatagi, oli Lisbeth juba teel üle Lundagatani Högalidi kiriku poole.  Mikael seisis ammuli sui nagu halvatud, kui ründaja äkki hoo sisse sai ja Lisbeth Salanderile järele tormas. Mees nägi välja nagu mänguautot taga ajav tank.  Lisbeth jooksis Lundagatani ülemisse otsa viiva trepi juurde ja võttis kaks astet korraga. Üleval vaatas ta üle õla tagasi ja nägi jälitajat esimesele trepiastmele astuvat. Mees on kiire. Tüdruk pidi äärepealt komistama, kuid märkas viimasel hetkel kolmnurki ja liivahunnikuid seal, kus teedeamet oli tänava üles kaevanud.  Magge Lundin oli peaaegu üleval, kui ta Lisbeth Salanderit uuesti silmas. Ta märkas, et tüdruk viskas midagi, aga ei jõudnud reageerida enne, kui neljakandiline tänavakivi teda  juba otsmikule tabas. See ei olnud küll kõige täpsem tabamus, aga kivi oli märkimisväärselt raske ja tekitas talle näkku teise haava. Mees tundis, kuidas pind jalge alt kadus, ja lendas tagurpidi trepist alla. Käsipuust kinnikrabamine päästis ta päris alla kukkumisest, aga ta oli kaotanud mitu sekundit.